DA

Bruxelles, den 3.10.2007

KOM(2007) 563 endelig

Forslag til

RÅDETS AFGØRELSE

om udnævnelse af den særlige koordinator for stabilitetspagten

for Sydøsteuropa

(forelagt af Kommissionen)

BEGRUNDELSE

Stabilitetspagten for Sydøsteuropa er en regional strategiramme, som det internationale samfund etablerede den 10. juni 1999 i Køln for at støtte landene i regionen i deres bestræbelser på at fremme fred, demokrati, respekt for menneskerettighederne og økonomisk fremgang og således opnå stabilitet i hele regionen. Ifølge punkt 13 i stabilitetspagten for Sydøsteuropa skal stabilitetspagten have en særlig koordinator, som udnævnes af Den Europæiske Union i samråd med den fungerende formand for OSCE og andre deltagere og godkendes af den fungerende OSCE-formand.

I overensstemmelse med artikel 1a i Rådets forordning (EF) nr. 1080/2000 af 22. maj 2000 om støtte til De Forenede Nationers midlertidige mission i Kosovo (UNMIK) og Den Høje Repræsentants Kontor i Bosnien-Hercegovina (OHR) og stabilitetspagten for Sydøsteuropa udnævner Rådet på forslag fra Kommissionen den særlige koordinator for stabilitetspagten for et år ad gangen.

Det regionale panel under stabilitetspagten godkendte i Beograd den 30. maj 2006 en overgangsplan med henblik på stabilitetspagtens udfasning i starten af 2008 og den tilsvarende overdragelse af ejerskabet af det regionale samarbejde til en regional ramme, der skal baseres på den sydøsteuropæiske samarbejdsproces (SEECP) og ledes af landene selv i regionen. Den særlige koordinators mandat for 2007 har fokuseret på gennemførelsen af omdannelsesprocessen. Stabilitetspagten på den ene side og landene i den sydøsteuropæiske region på den anden side, som samarbejder inden for rammerne af SEECP med bistand fra Kommissionen og andre partnere, har arbejdet på oprettelsen af Det Regionale Samarbejdsråd (RCC) og fastlæggelsen af dets forhold til SEECP.

På mødet i stabilitetspagtens regionale panel den 10. maj 2007 og på SEECP-topmødet i Zagreb den 11. maj 2007 blev der opnået enighed om hovedteksterne vedrørende Det Regionale Samarbejdsråd. SEECP-topmødet udnævnte den første generalsekretær for Det Regionale Samarbejdsråd og valgte sekretariats hovedsæde. Disse afgørelser er blevet vel modtaget af Rådet, som igen har bekræftet Den Europæiske Unions vilje til sammen med andre donorer og partnere at deltage i den forestående gennemførelse af stabilitetspagtens omdannelse til Det Regionale Samarbejdsråd.

Det større forberedende arbejde vedrørende oprettelsen af sekretariatet forventes afsluttet ved udgangen af 2007. Kommissionen har ydet beskeden supplerende støtte på 100 000 EUR til stabilitetspagten for fuldt ud at dække alle administrative opgaver i forbindelse med dens omdannelse, herunder oprettelsen af Det Regionale Samarbejdsråds sekretariat. Overdragelsen fra stabilitetspagten til Det Regionale Samarbejdsråd forventes at ske ved udgangen af februar 2008. Der er planlagt en periode med overlapning mellem stabilitetspagten og Det Regionale Samarbejdsråd på højst tre måneder, i hvilken stabilitetspagten vil yde vejledning og videregive knowhow til Det Regionale Samarbejdsråd. Den særlige koordinators mandat foreslås forlænget til perioden fra januar til juni 2008, således at det stemmer overens med tidsplanen i overgangsplanen.

Det foreslås derfor, at Rådet inden den 31. december 2007 vedtager en afgørelse om genudnævnelse af Erhard Busek som særlig koordinator, som skal gælde fra den 1. januar 2008 til den 30. juni 2008. Kommissionen har hørt den fungerende formand for OSCE og andre deltagere i stabilitetspagten og foreslår, at Rådet genudnævner Erhard Busek som særlig koordinator for stabilitetspagten. Den særlige koordinators mandat bygger på det mandat, der er fastsat ved Rådets afgørelse 2006/921/EF af 11. december 2006 om udnævnelse af den særlige koordinator for stabilitetspagten for Sydøsteuropa for 2007 med særlig vægt på overdragelsen til Det Regionale Samarbejdsråd og vejledning af generalsekretæren for Det Regionale Samarbejdsråd.

Forslag til

RÅDETS AFGØRELSE

om udnævnelse af den særlige koordinator for stabilitetspagten

for Sydøsteuropa

RÅDET FOR DEN EUROPÆISKE UNION HAR —

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1080/2000 af 22. maj 2000 om støtte til De Forenede Nationers midlertidige mission i Kosovo (UNMIK), Den Høje Repræsentants Kontor i Bosnien-Hercegovina (OHR) og stabilitetspagten for Sydøsteuropa [1], særlig artikel 1a,

under henvisning til forslag fra Kommissionen, og

ud fra følgende betragtninger:

(1) Den 10. juni 1999 enedes udenrigsministrene fra Den Europæiske Unions medlemsstater og Kommissionen for De Europæiske Fællesskaber samt de andre deltagere i stabilitetspagten for Sydøsteuropa om at oprette en stabilitetspagt for Sydøsteuropa, i det følgende benævnt "stabilitetspagten".

(2) Ifølge artikel 1a i Rådets forordning (EF) nr. 1080/2000 udpeges der hvert år en særlig koordinator for stabilitetspagten.

(3) Ved udnævnelsen er det også nødvendigt at fastsætte et mandat for den særlige koordinator. Det mandat, der er fastsat ved Rådets afgørelse 2006/921/EF af 11. december 2006 om udnævnelse af den særlige koordinator for stabilitetspagten for Sydøsteuropa for 2006 [2], er hensigtsmæssigt. I forlængelse af konklusionerne fra stabilitetspagtens regionale panel, som trådte sammen i Zagreb den 10. maj 2007, minister- og topmøderne i den sydøsteuropæiske samarbejdsproces, der blev holdt den 10. og 11. maj 2007, og Rådets konklusioner af maj 2007, hvor den særlige koordinator for stabilitetspagten, den nye generalsekretær og det bulgarske fungerende formandskab for den sydøsteuropæiske samarbejdsproces (SEECP) opfordres til at sikre, at den endelige overdragelse fra stabilitetspagten til den nye struktur sker smidigt og rettidigt, lægges i dette mandat særlig vægt på kravene om overdragelse til regionalt ejerskab og behovet for at sikre en smidig og rettidig overdragelse til generalsekretæren for Det Regionale Samarbejdsråd (RCC) inden mandatets udløb.

(4) Der bør fastlægges en klar ansvarsfordeling og retningslinjer for koordinering og rapportering —

TRUFFET FØLGENDE AFGØRELSE:

Artikel 1

Erhard BUSEK udnævnes hermed til særlig koordinator for stabilitetspagten for Sydøsteuropa.

Artikel 2

Den særlige koordinator varetager de funktioner, der er fastsat i punkt 13 i stabilitetspagten af 10. juni 1999.

Artikel 3

Med henblik på at nå det mål, der er omhandlet i artikel 2, har den særlige koordinator mandat til at:

(a) fremme gennemførelsen af stabilitetspagtens mål i de enkelte lande og mellem disse indbyrdes, hvor stabilitetspagten viser sig at være til ekstra nytte

(b) varetage formandskabet for Det Regionale Sydøsteuropapanel

(c) opretholde nær kontakt med alle stabilitetspagtens deltagere og facilitatorstater, −organisationer og –institutioner samt med relevante regionale initiativer og organisationer med henblik på at fremme det regionale samarbejde og ejerskab

(d) indgå tæt samarbejde med samtlige af Den Europæiske Unions institutioner og medlemsstater for at fremme Den Europæiske Unions rolle i stabilitetspagten i overensstemmelse med punkt 18, 19 og 20 i stabilitetspagten og sikre komplementaritet mellem stabilitetspagtens aktiviteter og stabiliserings- og associeringsprocessen

(e) mødes regelmæssigt og kollektivt efter behov med formændene for arbejdspanelerne for at sikre den overordnede strategiske koordination og varetage sekretariatsfunktionen for Sydøsteuropapanelet og dets instrumenter

(f) arbejde på grundlag af en liste, der i samråd med stabilitetspagtens deltagere er opstillet over prioriterede aktioner for stabilitetspagten til gennemførelse i første halvdel af i 2008, samt tilpasse stabilitetspagtens arbejdsmetoder og strukturer til de behov, der opstår i forbindelse med overgangen til regionalt ejerskab og sikre en sammenhængende og effektiv anvendelse af midlerne

(g) fremme overgangen til regionalt ejerskab i overensstemmelse med det regionale panels konklusioner af 30. maj 2006 og til dette formål arbejde tæt sammen med den sydøsteuropæiske samarbejdsproces, Det Regionale Samarbejdsråd og dets generalsekretær, idet der især fokuseres på oprettelsen af Det Regionale Samarbejdsråd og dets sekretariat, og idet der lægges særlig vægt på at strømline stabilitetspagtens forskellige taskforcer og initiativer

(h) sikre en smidig og rettidig overdragelse til generalsekretæren for Det Regionale Samarbejdsråd og afslutning af stabilitetspagtens igangværende administrative operationer.

Artikel 4

Den særlige koordinator indgår en finansieringsaftale med Kommissionen.

Artikel 5

Den særlige koordinators aktiviteter samordnes med de aktiviteter, der varetages af generalsekretæren for Rådet/den højtstående FUSP-repræsentant, formandskabet for Rådet og Kommissionen, navnlig inden for rammerne af det uformelle rådgivende udvalg. Under arbejdet på stedet holdes der tæt kontakt til Rådets formandskab, Kommissionen, medlemsstaternes missionschefer, Den Europæiske Unions særlige repræsentanter samt den højtstående repræsentants kontor i Bosnien-Hercegovina og De Forenede Nationers civile administration i Kosovo.

Artikel 6

Den særlige koordinator aflægger efter behov rapport til Rådet og Kommissionen. Han informerer fortsat regelmæssigt Europa-Parlamentet om sine aktiviteter.

Artikel 7

Denne afgørelse får virkning dagen efter offentliggørelsen i Den Europæiske Unions Tidende.

Den anvendes fra den 1. januar 2008 til den 30. juni 2008.

Udfærdiget i Bruxelles, den

På Rådets vegne

Formand

[1] EFT L 122 af 24.5.2000, s. 27. Senest ændret ved Rådets forordning (EF) nr. 2098/2003 af 27. november 2003 (EUT L 316 af 29.11.2003, s. 1).

[2] EUT L 351 af 13.12.2006, s. 19.

--------------------------------------------------